text: Politi: Lad os stå for eftersøgningen
  29 juli 2014 kl. 11.10
  I og med der kan være tale om en forbrydelse, vil Syd- og Sønderjyllands Politi fortsat opfordre private til ikke at starte eftersøgninger efter den forsvundne Kamilla Hantusch fra Padborg.
  Selvom gruppen Missing People Denmark har tilbudt sin hjælp, ønsker politiet den fortsat ikke, i frygt for at eventuelle spor vil gå tabt.
  -Vi opfordrer fortsat offentligheden til at lade politiet gøre arbejdet, siger efterforskningsleder Hans Roost i dag til TV SYD.
  I dag har Syd- og Sønderjyllands Politi meddelt at mandskab fra både Hjemmeværnet og Beredskabsstyrelsen, overfladedykkere og en helikopter er blevet sat ind i eftersøgningen.
  Også hundeførere og hunde fra andre politikredse deltager i eftersøgningen. Det gør de for at kunne aflaste hundene i varmen.
  Den 21-årige Kamilla Hantusch har været forsvundet siden den 19. juli.
  